Dikjarazzjoni Konġunta minn Frans Timmermans, l-ewwel Viċi President, u Věra Jourová, Kummissarju għall-Ġustizzja, il-Konsumaturi u l-Ugwaljanza bejn il-Ġeneri, wara d-Deċiżjoni tal-Kunsill dwar l-iffirmar tal-Konvenzjoni dwar il-prevenzjoni u l-ġlieda kontra l-vjolenza fuq in-nisa u l-vjolenza domestika. "Il-vjolenza fuq in-nisa hija ksur tad-drittijiet tal-bniedem u forma kiefra ta' diskriminazzjoni. Waħda minn kull tliet nisa fl-Ewropa ġarrbet vjolenza tal-anqas darba f'ħajjitha. Id-deċiżjoni tal-lum tal-Kunsill hija pass sinifikanti fit-triq sabiex l-UE ssir – flimkien mal-Istati Membri tagħha – parti sħiħa mill-Konvenzjoni dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul). Dan huwa l-ewwel strument vinkolanti u komprensiv fl-Ewropa li jindirizza l-vjolenza fuq in-nisa. Il-Konvenzjoni ta' Istanbul se tippermetti lill-UE u l-Istati Membri tagħha jiżviluppaw u jsaħħu l-prevenzjoni, il-prosekuzzjoni u l-eliminazzjoni tal-vjolenza kontra n-nisa u l-bniet u l-vjolenza domestika. L-iffirmar tal-Konvenzjoni ta' Istanbul jibgħat sinjal politiku importanti matul is-sena 2017, li ġiet iddedikata mill-Kummissjoni għall-ġlieda kontra l-vjolenza fuq in-nisa: l-UE hija impenjata li twassal fi tmiemha l-vjolenza kontra n-nisa." Sfond Il-Konvenzjoni ta' Istanbul tal-Kunsill tal-Ewropa tikkostitwixxi t-trattat internazzjonali l-aktar komprensiv dwar il-ġlieda kontra l-vjolenza fuq in-nisa u l-vjolenza domestika. Hija tirrikonoxxi l-vjolenza kontra n-nisa bħala ksur tad-drittijiet tal-bniedem. Il-Konvenzjoni tindirizza l-vjolenza fuq in-nisa permezz ta' miżuri bit-tir li jilqgħu għall-vjolenza, jipproteġu lill-vittmi, u jittieħdu passi legali fil-konfront ta' min iwettaq ir-reat. Fil-pass li jmiss, l-UE issa se tipproċedi biex tikkonkludi l-Konvenzjoni. Għal aktar tagħrif Skeda informattiva dwar il-Konvenzjoni ta' Istanbul u dwar l-azzjonijiet tal-UE biex jiġġieldu kontra l-vjolenza fuq in-nisa: http://ec.europa.eu/newsroom/document.cfm?doc_id=44558 Il-kampanja Għid le! Waqqaf il-vjolenza kontra n-nisa